贈關彥長
作者：陳師道
朝代：宋

paragraphs: 少年初識字，已誦子虛賦。
嘗疑天上人，已離人間去。
蹉跎二十年，久自歎遲暮。
倦游梁宋間，却踏江湖路。
此地始逢君，秋陽破朝霧。
白首鬢毛新，青衫顔色故。
問君胡爲然，竟坐文字誤。
人事久難知，高才常不遇。
論人較賢智，富貴寧在數。
不見竹林詩，山王俱不與。
湖塘發高興，山林有佳處。
迨此閒暇時，觀游莫辭屢。
功名如附贅，得失何用顧。
但當勤秉燭，長願隨杖屨。